《赠庐陵胡凤九员外》
清代·王麟书

凤九员外古之狂，生友死友醉忽忘。少年杀贼桐树冈，贼平弃刃归故乡。

故乡荦确文山阳，日星在上分光芒。古朴拙塞为文章，有司苦以绳尺量。

行年七十身且强，山行百里携糇粮，闲来觅醉如渴羌。

作者简介：（?—1887）清浙江钱塘人，字松溪。讲授乡里，以文学著称。同治十三年进士。署江西广丰县事，调补万安县，在官亦不废书策，以循吏称。